Document ID: 32012R1179

ΚΑΝΟΝΙΣΜΌΣ (ΕΕ) αριθ. 1179/2012 ΤΗΣ ΕΠΙΤΡΟΠΉΣ
της 10ης Δεκεμβρίου 2012
για τη θέσπιση κριτηρίων προσδιορισμού των περιπτώσεων στις οποίες το υαλόθραυσμα παύει να αποτελεί απόβλητο σύμφωνα με την οδηγία 2008/98/ΕΚ του Ευρωπαϊκού Κοινοβουλίου και του Συμβουλίου
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα και την κατάργηση ορισμένων οδηγιών (1), και ιδίως το άρθρο 6 παράγραφος 2,
Εκτιμώντας τα ακόλουθα:
(1)
Από την αξιολόγηση των διαφόρων κατηγοριών αποβλήτων προκύπτει ότι οι αγορές ανακύκλωσης για το υαλόθραυσμα (υαλότριμμα) θα επωφελούνταν από την ανάπτυξη ειδικών κριτηρίων προσδιορισμού των περιπτώσεων στις οποίες το υαλόθραυσμα που προέρχεται από απόβλητα παύει να αποτελεί απόβλητο. Τα κριτήρια αυτά θα πρέπει να διασφαλίζουν υψηλό επίπεδο προστασίας του περιβάλλοντος και να εφαρμόζονται με την επιφύλαξη της ταξινόμησης του υαλοθραύσματος ως αποβλήτου από τρίτες χώρες.
(2)
Από εκθέσεις του Κοινού Κέντρου Ερευνών της Ευρωπαϊκής Επιτροπής προκύπτει ότι υπάρχει αγορά και ζήτηση για υαλόθραυσμα προοριζόμενο να χρησιμοποιηθεί ως πρώτη ύλη στην υαλουργία. Το υαλόθραυσμα θα πρέπει συνεπώς να έχει επαρκή καθαρότητα και να πληροί τα σχετικά πρότυπα ή προδιαγραφές που προβλέπονται από την υαλουργία.
(3)
Τα κριτήρια προσδιορισμού των περιπτώσεων στις οποίες το υαλόθραυσμα παύει να αποτελεί απόβλητο θα πρέπει να εξασφαλίζουν ότι το υαλόθραυσμα που προκύπτει από εργασίες ανάκτησης πληροί τις τεχνικές απαιτήσεις του υαλουργικού κλάδου, είναι σύμφωνο με την ισχύουσα νομοθεσία και τα υφιστάμενα πρότυπα που εφαρμόζονται στα προϊόντα και δεν έχει συνολικές δυσμενείς επιπτώσεις στο περιβάλλον ή την ανθρώπινη υγεία. Εκθέσεις του Κοινού Κέντρου Ερευνών της Ευρωπαϊκής Επιτροπής έχουν δείξει ότι τα προτεινόμενα κριτήρια για τα απόβλητα που χρησιμοποιούνται ως εισροές στις εργασίες ανάκτησης, για τις διαδικασίες και τεχνικές επεξεργασίας, καθώς και για το υαλόθραυσμα που προκύπτει από εργασίες ανάκτησης, εξυπηρετούν τους στόχους αυτούς, καθώς αναμένεται να έχουν ως αποτέλεσμα την παραγωγή υαλοθραύσματος χωρίς επικίνδυνες ιδιότητες και επαρκώς απαλλαγμένου από συστατικά που δεν αποτελούν γυαλί.
(4)
Προκειμένου να διασφαλιστεί η συμμόρφωση με τα κριτήρια, είναι σκόπιμο να προβλεφθούν η παροχή πληροφοριών σχετικά με το υαλόθραυσμα που έχει πάψει να αποτελεί απόβλητο και η εφαρμογή συστήματος διαχείρισης.
(5)
Για να δοθεί στις επιχειρήσεις η δυνατότητα να προσαρμοστούν στα κριτήρια προσδιορισμού των περιπτώσεων στις οποίες το υαλόθραυσμα παύει να αποτελεί απόβλητο, είναι σκόπιμο να προβλεφθεί ένα εύλογο χρονικό διάστημα έπειτα από το οποίο θα εφαρμόζεται ο παρών κανονισμός.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συστάθηκε βάσει του άρθρου 39 της οδηγίας 2008/98/ΕΚ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο
Με τον παρόντα κανονισμό θεσπίζονται κριτήρια σύμφωνα με τα οποία προσδιορίζεται πότε το υαλόθραυσμα που προορίζεται για την παραγωγή υαλωδών υλών ή γυάλινων αντικειμένων με διεργασία ανάτηξης παύει να αποτελεί απόβλητο.
Άρθρο 2
Ορισμοί
Για τους σκοπούς του παρόντος κανονισμού ισχύουν οι ορισμοί της οδηγίας 2008/98/ΕΚ.
Επιπλέον, ισχύουν οι ακόλουθοι ορισμοί:
1) «υαλόθραυσμα (υαλότριμμα)»: θραύσματα γυαλιού προερχόμενα από ανάκτηση απορριμμάτων γυαλιού·
2) «κάτοχος»: το φυσικό ή νομικό πρόσωπο στην κατοχή του οποίου ευρίσκεται το υαλόθραυσμα·
3) «παραγωγός»: ο κάτοχος ο οποίος μεταβιβάζει το υαλόθραυσμα σε άλλον κάτοχο, για πρώτη φορά, ως υαλόθραυσμα το οποίο έπαυσε να αποτελεί απόβλητο·
4) «εισαγωγέας»: κάθε φυσικό ή νομικό πρόσωπο εγκατεστημένο εντός της Ένωσης, το οποίο εισάγει στο τελωνειακό έδαφος της Ένωσης υαλόθραυσμα το οποίο έπαυσε να αποτελεί απόβλητο·
5) «ειδικευμένο προσωπικό»: προσωπικό το οποίο διαθέτει την κατάλληλη πείρα ή κατάρτιση ώστε να παρακολουθεί και να αξιολογεί τις ιδιότητες του υαλοθραύσματος·
6) «οπτική εξέταση»: εξέταση του υαλοθραύσματος, η οποία καλύπτει όλα τα μέρη ενός φορτίου, χρησιμοποιώντας τις ανθρώπινες αισθήσεις ή μη εξειδικευμένο εξοπλισμό·
7) «φορτίο»: μια παρτίδα υαλοθραύσματος που προορίζεται για παράδοση από παραγωγό σε άλλο κάτοχο και μπορεί να περιέχεται σε μία ή περισσότερες μονάδες μεταφοράς, όπως εμπορευματοκιβώτια.
Άρθρο 3
Κριτήρια για το υαλόθραυσμα
Το υαλόθραυσμα παύει να αποτελεί απόβλητο όταν, κατά τη μεταβίβαση από τον παραγωγό σε άλλο κάτοχο, πληρούνται όλες οι ακόλουθες προϋποθέσεις:
1)
το υαλόθραυσμα που προκύπτει από την εργασία ανάκτησης πληροί τα κριτήρια που προβλέπονται στο παράρτημα I τμήμα 1·
2)
τα απόβλητα που χρησιμοποιούνται ως εισροές στην εργασία ανάκτησης πληρούν τα κριτήρια που προβλέπονται στο παράρτημα I τμήμα 2·
3)
τα απόβλητα που χρησιμοποιούνται ως εισροές στην εργασία ανάκτησης έχουν υποστεί επεξεργασία σύμφωνα με τα κριτήρια που προβλέπονται στο παράρτημα I τμήμα 3·
4)
ο παραγωγός έχει εκπληρώσει τις υποχρεώσεις που προβλέπονται στα άρθρα 4 και 5·
5)
το υαλόθραυσμα προορίζεται για την παραγωγή υαλωδών υλών ή γυάλινων αντικειμένων με διεργασία ανάτηξης.
Άρθρο 4
Δήλωση συμμόρφωσης
1. Για κάθε φορτίο υαλοθραύσματος, ο παραγωγός ή ο εισαγωγέας εκδίδει δήλωση συμμόρφωσης σύμφωνα με το υπόδειγμα που παρατίθεται στο παράρτημα II.
2. Ο παραγωγός ή ο εισαγωγέας διαβιβάζει τη δήλωση συμμόρφωσης στον επόμενο κάτοχο του φορτίου υαλοθραύσματος. Ο παραγωγός ή ο εισαγωγέας φυλάσσει αντίγραφο της δήλωσης συμμόρφωσης για περίοδο τουλάχιστον ενός έτους από την ημερομηνία έκδοσής της και το θέτει στη διάθεση των αρμοδίων αρχών, κατόπιν αιτήματός τους.
3. Η δήλωση συμμόρφωσης μπορεί να εκδίδεται σε ηλεκτρονική μορφή.
Άρθρο 5
Σύστημα διαχείρισης
1. Ο παραγωγός εφαρμόζει σύστημα διαχείρισης που αποδεικνύει τη συμμόρφωση με τα κριτήρια που προβλέπονται στο άρθρο 3.
2. Το σύστημα διαχείρισης περιλαμβάνει μια σειρά από τεκμηριωμένες διαδικασίες για καθεμία από τις ακόλουθες πτυχές:
α)
παρακολούθηση της ποιότητας του υαλοθραύσματος που προκύπτει από την εργασία ανάκτησης, όπως ορίζεται στο παράρτημα I τμήμα 1 (συμπεριλαμβανομένων δειγματοληψιών και αναλύσεων)·
β)
έλεγχος αποδοχής των αποβλήτων που χρησιμοποιούνται ως εισροές στην εργασία ανάκτησης, όπως ορίζεται στο παράρτημα I τμήμα 2·
γ)
παρακολούθηση των διεργασιών και τεχνικών επεξεργασίας που περιγράφονται στο παράρτημα I τμήμα 3·
δ)
πληροφορίες από τους πελάτες όσον αφορά τη συμμόρφωση με την ποιότητα του υαλοθραύσματος·
ε)
τήρηση αρχείων με τα αποτελέσματα της παρακολούθησης που διεξάγεται σύμφωνα με τα στοιχεία α) έως γ)·
στ)
επανεξέταση και βελτίωση του συστήματος διαχείρισης·
ζ)
κατάρτιση του προσωπικού.
3. Το σύστημα διαχείρισης καθορίζει επίσης τις ειδικές απαιτήσεις παρακολούθησης που προβλέπονται στο παράρτημα I για κάθε κριτήριο.
4. Η συμμόρφωση του συστήματος διαχείρισης προς τις απαιτήσεις του παρόντος άρθρου επαληθεύεται από οργανισμό αξιολόγησης της συμμόρφωσης, όπως αυτός ορίζεται στον κανονισμό (ΕΚ) αριθ. 765/2008 του Ευρωπαϊκού Κοινοβουλίου και του Συμβουλίου (2), ο οποίος έχει διαπιστευθεί σύμφωνα με τον εν λόγω κανονισμό, ή από άλλον επαληθευτή περιβάλλοντος, όπως αυτός ορίζεται στο άρθρο 2 παράγραφος 20 στοιχείο β) του κανονισμού (ΕΚ) αριθ. 1221/2009 του Ευρωπαϊκού Κοινοβουλίου και του Συμβουλίου (3), ο οποίος έχει λάβει διαπίστευση ή άδεια σύμφωνα με τον εν λόγω κανονισμό. Η επαλήθευση διενεργείται ανά τριετία. Μόνον οι επαληθευτές των οποίων η διαπίστευση ή άδεια καλύπτει τα ακόλουθα πεδία, βάσει των κωδικών NACE που προσδιορίζονται στον κανονισμό (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου (4), θεωρείται ότι διαθέτουν επαρκή ειδική πείρα για τη διενέργεια της επαλήθευσης που αναφέρεται στον παρόντα κανονισμό:
-
* NACE Code 38 (Συλλογή, επεξεργασία και διάθεση αποβλήτων· ανάκτηση υλικών) ή
-
* NACE Code 23.1 (Κατασκευή γυαλιού και προϊόντων από γυαλί).
5. Ο εισαγωγέας απαιτεί από τους προμηθευτές του να εφαρμόζουν σύστημα διαχείρισης το οποίο ανταποκρίνεται στις απαιτήσεις των παραγράφων 1, 2 και 3 του παρόντος άρθρου και έχει ελεγχθεί από ανεξάρτητο εξωτερικό επαληθευτή.
Το σύστημα διαχείρισης του προμηθευτή είναι πιστοποιημένο είτε από οργανισμό αξιολόγησης της συμμόρφωσης ο οποίος έχει διαπιστευθεί από φορέα διαπίστευσης που έχει ο ίδιος υποβληθεί με επιτυχία σε αξιολόγηση από ομοτίμους για τη συγκεκριμένη δραστηριότητα, την οποία διενήργησε ο οργανισμός που έχει αναγνωριστεί βάσει του άρθρου 14 του κανονισμού (ΕΚ) αριθ. 765/2008, είτε από επαληθευτή περιβάλλοντος ο οποίος έχει λάβει διαπίστευση ή άδεια από φορέα διαπίστευσης ή αδειοδότησης σύμφωνα με τον κανονισμό (ΕΚ) αριθ. 1221/2009 που υπόκειται και ο ίδιος σε αξιολόγηση από ομοτίμους σύμφωνα με το άρθρο 31 του εν λόγω κανονισμού.
Οι επαληθευτές που επιθυμούν να δραστηριοποιηθούν σε τρίτες χώρες οφείλουν να λάβουν ειδική διαπίστευση ή άδεια, σύμφωνα με τα προβλεπόμενα στον κανονισμό (ΕΚ) αριθ. 765/2008 ή τον κανονισμό (ΕΚ) αριθ. 1221/2009, σε συνδυασμό με την απόφαση 2011/832/ΕΕ της Επιτροπής (5).
6. Ο παραγωγός παρέχει στις αρμόδιες αρχές πρόσβαση στο σύστημα διαχείρισης, κατόπιν αιτήματός τους.
Άρθρο 6
Έναρξη ισχύος
Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 11 Ιουνίου 2013.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Δεκεμβρίου 2012.

Labels: 7
3
1
20